**Ronald John Garan** (\* 30. október 1961, Yonkers, New York, USA) je americký pilot vojenského letectva USA, od júla 2000 astronaut NASA. Má za sebou jeden krátkodobý kozmický let raketoplánom Discovery a dlhodobý pobyt na ISS ako člen expedícií 27 a 28. Vo vesmíre strávil spolu takmer 178 dní.

Životopis
---------

### Vojak

Narodil sa v meste Yonkers v štáte New York, tu tiež do roku 1979 navštevoval strednú školu. Potom študoval ekonómiu na *SUNY College* v Oneonte, roku 1982 tu získal titul bakalára.

Prihlásil sa k vojenskému letectvu a absolvoval pilotný výcvik. Lietal so stíhačkami F-16 v Nemecku, neskôr bol preložený do Južnej Karolíny. Zúčastnil sa operácií Púštny štít a Púštna búrka. Od roku 1991 bol inštruktorom a zástupcom náčelníka v leteckej škole. Po troch rokoch bol preložený na základňu Eglin na Floride, kde pôsobil ako skúšobný pilot. Roku 1996 získal hodnosť magistra letectva na angl. Embry-Riddle Aeronautical University v Arizone. Rok 1997 strávil v škole skušobných letcov námorníctva v Patuxent River. Roku 1998 obdržal druhý magisterský titul, tentokrát z leteckého strojárenstva na angl. University of Florida. Potom viedol na Egline skúšky rakiet vzduch-vzduch. Má nalietaných cez 5000 hodín na tridsiatich typoch lietadiel.

### Astronaut

Zúčastnil sa 18. náboru astronautov NASA, uspel a 26. júla 2000 bol začlenený do oddielu astronautov NASA. V ročnom kurze všeobecnej kozmickej prípravy získal kvalifikáciu pilota raketoplánu Space Shuttle.

Po dokončení prípravy pracoval v NASA, roku 2005 sa zúčastnil experimentov v podmorskom laboratóriu angl. Aquarius Underwater Laboratory.

Prvý let
--------

V marci 2007 NASA oznámila jeho zaradenie do posádky letu STS-124 vo funkcii letového špecialistu. Do kozmu odštartoval 31. mája 2008 na palube raketoplánu Discovery. Hlavnou úlohou misie bolo vynesenie a montáž jadra japonského modulu Kibó – hermetickej sekcie PM a manipulátora EMRMS. V priebehu montáže trikrát vystúpil na povrch stanice, celkom strávil v otvorenom vesmíre 20 hodín a 32 minút. Raketoplán pristál 14. júna 2000 po 13 dňoch, 18 hodinách a 13 minútach letu.

Druhý let
---------

Ronald Garan s kolegami Samokuťajevom a Borisenkom pri pózovaní pred modulom Sojuzu TMA-21, pomenovaného *Jurij Gagarin* pri príležitosti 50. výročia prvého letu človeka do vesmíru
V júli 2009 bol vybraný do posádky Expedície 27 so štartom v marci 2011. V októbri 2009 bolo jeho menovanie oficiálne potvrdené NASA.
Štart bol naplánovaný na 30. marca 2011, ale v dôsledku nefunkčnosti kondenzátora v spojovacom bloku Kvant-V bol štart niekoľkokrát odložený. Sojuz TMA-21 napokon z kozmodromu Bajkonur odštartoval 4. apríla 2011 22:18:20 UTC. 
Po štandardnom dvojdňovom lete sa Sojuz spojil s Medzinárodnou vesmírnou stanicou (ISS) 6. apríla v 23:09 UTC. Po nevyhnutných kontrolách tesnosti a spojenia boli o tri hodiny neskôr prechodové dvere otvorené a posádka Sojuzu sa pripojila k posádke ISS.
Počas Expedície 27 sa od ISS 22. apríla oddelila dopravná loď Progress M-09M s nákladom odpadu a o týdeň neskôr, 29. apríla sa pripojila iná dopravná loď Progress M-10M s čerstvým nákladom zásob a vybavenia.
Následne ešte 18. mája dorazila predposledná expedícia amerických raketoplánov.

22. mája členovia Expedície 27 formálne odovzdali velenie stanice členom Expedície 28 a nasledujúceho dňa sa Sojuz TMA-20 oddelil od ISS. Po odpojení ešte posádka Sojuzu vyhotovila unikátne snímky Medzinárodnej vesmírnej stanice s pripojeným raketoplánom a po niekoľkých hodinách letu, 24. mája o 02:27 UTC bezpečne pristáli v stepiach Kazachstanu.

Ronald Garan je ženatý, má troch synov.

Referencie
----------

1. 1 2 3   *Biographical data. Ronald J. Garan, Jr.* [online]. Houston: NASA, rev. 2009-03-01, [cit. 2009-11-01]. Dostupné online. (anglicky) – Oficiálna biografia NASA
2. 1 2 3 4  IVANOV, Ivan, a kol. *Космическая энциклопедия ASTROnote* [online]. Moskva: rev. 2009-10-13, [cit. 2009-11-01]. Kapitola Ronald John Garan, Jr.. Dostupné online. (rusky)
3. ↑  HOLUB, Aleš. *MEK. Malá encyklopedie kosmonautiky* [online]. REV. 2008-06-16, [cit. 2009-11-01]. Kapitola STS-124 Di/F-35. Dostupné online.
4. ↑  YEMBRICK, John; CLOUTIER-LEMASTERS, Nicole. *Release: 09-233. NASA and its International Partners Assign Space Station Crews* [online]. Washington, Houston: NASA, 2009-10-07, [cit. 2009-10-30]. Dostupné online. (anglicky)
5. ↑   NASA Spaceflight.com, 23 May 2011
6. ↑  Florida Today.com Archivované 2011-08-30 na Wayback Machine, 23 May 2011.

Iné projekty
------------

Commons
* Spolupracuj na Commons Commons ponúka multimediálne súbory na tému **Ronald Garan**

Zdroj
-----

* *Tento článok je čiastočný alebo úplný preklad článku Ronald Garan na českej Wikipédii.*